**ACTA DE LA SESSIÓ EXTRAORDINÀRIA DEL PLE DE L’AJUNTAMENT DE ALBAGÉS**

**Identificació de la sessió**

NÚM SESSIÓ : 04/2017

**SESSIÓ EXTRAORDINÀRIA**

DIA : 30 d’agost de 2017

HORA : 15:30 h

LLOC: Sala de Plens de l'Ajuntament de L’Albagés

**ASSISTENTS A LA SESSIÓ:**

Miquel Àngel Llimós Ruiz (Activem)

Víctor Masip Romero (Activem)

Ramon Maria Llimós Montagut (Activem)

Mariona Seró Masip (Activem)

Maite Melero Gasol (ERC-AM)

Josep Ramon Cuadrat Rey (PDCat)

**EXCUSEN ASSISTÈNCIA:**

Albert Donés Antequera (ERC-AM)

Actua com a secretària: Anna Sentís Freixinet.

A l’Albagés, 30 d’agost de 2017, reunit el Ple de l’Ajuntament, prèvia convocatòria, i sota la presidència del Sr. Miquel Àngel Llimós Ruiz, una vegada comprovada l’assistència del nombre suficient de membres per a la vàlida realització de la sessió, es passa a resoldre el següent:

**ORDRE DEL DIA**

1.- Aprovació, si escau, del compte general de la corporació de l’exercici 2016.

2.- Aprovació inicial, si escau, del document únic de protecció civil municipal (DUPROCIM), redactat pel tècnic Xavier Fandos Banderas.

3.- Assumptes d’urgència.

**1.- Aprovació, si escau, del compte general de la corporació de l’exercici 2016.**

**ANTECEDENTS**

1. En data 2 de juny de 2017 l’alcalde va resoldre iniciar la tramitació administrativa del compte general i sol·licitar a la intervenció la confecció del compte general i l’emissió de l’informe d’intervenció preceptiu.

2. En data 5 de juny de 2017 l’interventora va emetre informe favorable relatiu al compte general de la corporació corresponent a l’exercici de 2016, les principals conclusions del qual són les següents:

1. L’entitat local presenta un situació d’equilibri, en què els actius no corrents estan totalment finançats pels capitals permanents. Així mateix presenta un estalvi net de 83.864,00 euros.

2. L’entitat local presenta un situació d’equilibri financer. La gestió de la tresoreria presenta un superàvit anual de 22.186,21 euros.

3. La gestió pressupostària de l’entitat local mostra un resultat pressupostari ajustat de 108.570,54 euros, un grau d’execució del pressupost de despeses del 75,77% i d’ingressos del 91,82%.

4. En relació als compliments de l’objectiu d’estabilitat, regla de la despesa i deute viu de l’ens local, aquest presenta una capacitat de finançament de 26.880,44 euros, un compliment de la regla de la despesa de 70.306,02 euros, un rati de deute viu de 10,51%.

5. En relació al compte general la Intervenció posa de manifest que s’han seguit les bases d’execució del pressupost, així com el que disposen els articles 208 a 212 del Text refós de la Llei reguladora de les hisendes locals, aprovat pel Reial decret legislatiu 2/2004, de 5 de març; regles 44 i següents del SICAL/normal de comptabilitat i 45 i següents del simplificat.

3. En data 5 de juny de 2017 l’Alcaldia va convocar la Comissió Especial de Comptes.

4. En data 21 de juny de 2017 es va celebrar la Comissió Especial de Comptes i es va dictaminar favorablement sotmetre al Ple de la corporació l’aprovació del compte general.

5. En data 2 d’agost de 2017 el secretari va certificar que el Compte General es va exposar al públic durant el termini de quinze dies, durant els quals i els vuit dies següents els interessats van poder presentar al·legacions. No s’han presentat objeccions o reclamacions.

7. En data 23 d’agost l’Alcalde va fer la proposta d’aprovació al Ple.

**FONAMENTS DE DRET**

Cal tenir presents els articles 208 a 212 del Text refós de la Llei reguladora de les hisendes locals, aprovat pel Reial decret legislatiu 2/2004, de 5 de març; la Instrucció de comptabilitat per a l’Administració local, i altres disposicions concordants en relació amb la tramitació i el contingut.

Per tant,

**ACORDA:**

**Primer.** Aprovar definitivament els comptes anuals corresponents a l’exercici 2016, integrats pels següents documents comptables:

- Balanç de situació: en tancar l’exercici hi ha un actiu de 2.446.273,23 euros, un passiu de 2.446.273,23 euros.

- Compte de resultat econòmic patrimonial: el qual en tancar l’exercici presenta un resultat de 108.570,54 euros.

- Liquidació del pressupost: en tancar l’exercici hi ha uns drets pendents de cobrament de 165.414,26 euros, unes obligacions pendents de pagament de 39.424,04 euros, i un resultat pressupostari ajustat de 108.570,54 euros.

- Estat de fluxos d’efectiu: el qual presenta els cobraments i pagaments que hi ha hagut en l’exercici de manera que partint d’unes existències inicials de 174.321,68 euros i s’arriba a unes existències finals de 196.507,89 euros.

- La memòria: document que completa, amplia i comenta la informació continguda al balanç, en el compte de resultat econòmic patrimonial i en l’estat de liquidació del pressupost.

**Segon.** Aprovar definitivament la documentació complementària següent:

- Actes d’arqueig de les existències en caixa a fi d’exercici de la pròpia entitat local i de cadascun dels seus organismes autònoms: en tancar l’exercici hi ha unes existències finals de 196.507,89 euros.

- Notes o certificacions de cadascuna de les entitats financeres en relació als seus saldos, a favor de l’entitat local o de l’organisme autònom, a fi d’exercici i agrupats per nom o raó social de l’entitat bancària. en cas de discrepància entre els saldos comptables i els bancaris s’aportarà l’oportú estat de conciliació, autoritzat per l’interventor o òrgan de l’entitat local que tingui atribuïda la funció de comptabilitat.

- Els estats integrats i consolidats dels comptes determinats pel ple de la corporació.

**Tercer.** Retre els esmentats comptes de la corporació, esdevinguts com a resultat de l’exercici econòmic 2016, a la Sindicatura de Comptes, d’acord amb el que determinen els articles mencionats en la part expositiva.

*Sotmès a votació, s’aprova per unanimitat dels membres presents.*

**2.- Aprovació inicial, si escau, del document únic de protecció civil municipal (DUPROCIM), redactat pel tècnic Xavier Fandos Banderas.**

Atès que el Document Únic de Protecció Civil Municipal és el document que estableix el marc orgànic i funcional previst per a un municipi, amb l’objecte de prevenir i controlar els riscos sobre les persones i els béns i donar resposta adequada a les possibles situacions d’emergència del municipi, sota responsabilitat del titular del pla i garantint la integració d’aquestes actuacions amb el sistema autonòmic de protecció civil.

Atès que l’article 20.1 de la Llei 4/1997, de 20 de maig, de Protecció Civil de Catalunya, estableix que els plans de protecció civil han de ser elaborats segons una estructura de contingut homogènia, a l’efecte de la seva integració, i alhora fixa el contingut mínim d’informació i les previsions que han de contenir.

Atès l’estructura del Document Únic de Protecció Civil Municipal ha de seguir les directrius que s’estableixen al Decret 155/2014, de 25 de novembre, pel qual s’aprova el contingut mínim per a l’elaboració i l’homologació dels plans de protecció civil municipals i s’estableix el procediment per a la seva tramitació conjunta.

Atès que el Document Únic de Protecció Civil Municipal ha de ser aprovat pel Ple de la Corporació, amb la informació pública, i és homologat per la Comissió de Protecció Civil de Catalunya, d’acord amb el que disposa l’art. 4 del citat Decret 155/2014, de 25 de novembre.

Per tot l’exposa’t,

**ACORDA:**

**Primer.-** Aprovar inicialment el Document Únic de Protecció Civil Municipal (DUPROCIM) de l’Albagés, d’acord amb el que disposa l’art. 4 del Decret 155/2014, de 25 de novembre, pel qual s’aprova el contingut mínim per a l’elaboració i l’homologació dels plans de protecció civil municipals i s’estableix el procediment per a la seva tramitació conjunta, redactat per l’empresa Solucions Tècniques Aplicades a l’Enginyeria, SLU, segons la normativa prevista.

**Segon.-** Sotmetre a informació pública el DUPROCIM de l’Albagés, per un termini de 30 dies, d’acord amb el que disposa l’art. 4.1 del Decret 155/2014, de 25 de novembre, mitjançant publicació al Butlletí Oficial de la Província de Lleida i al taulell d’Edictes de la Seu electrònica

de l’Ajuntament de l’Albagés, durant aquest termini, el Document estarà a disposició de qui vulgui examinar-lo, en l’horari d’atenció al públic de les oficines municipals, per tal que els interessats puguin formular les al·legacions que considerin pertinents. Transcorregut el citat termini sense que s’hagin formulat reclamacions i/o al·legacions, quedarà aprovat definitivament sense necessitat d’adoptar cap altre acord de forma expressa.

**Tercer.-** Trametre a la Comissió de Protecció Civil de Catalunya el DUPROCIM de l’Albagés.

**Quart.-** Efectuar les notificacions pertinents de l’aprovació del citat Document Únic de Protecció Civil Municipal (DUPROCIM).

**Cinquè.-** Facultar l’alcalde perquè subscrigui tots els documents que fossin necessaris per a l’efectivitat dels precedents acords i rectificar en qualsevol moment els errors que es poguessin presentar.

*Sotmès a votació, s’aprova per unanimitat dels membres presents.*

**3.- ASSUMPTES D’URGÈNCIA**

**MOCIÓ DE REBUIG ALS ATEMPTATS TERRORISTES DE BARCELONA I CAMBRILS I DE RECONEIXEMENT A LA TASCA REALITZADA PELS COSSOS POLICIALS I D’EMERGÈNCIES**

Els atemptats terroristes comesos a Barcelona i Cambrils el passat 17 d’agost de 2017, van provocar la mort de 15 persones i més d’un centenar de ferits i van produir una sensació de por i alarma entre la nostra societat.

La ràpida i eficient intervenció dels cossos de seguretat, Mossos d’Esquadra i Guàrdia Urbana, agents de policies locals i dels serveis d’emergències mèdiques, juntament amb molts ciutadans anònims va ser cabdal per afrontar els primers moments i la posterior detenció i desarticulació dels terroristes causants de l’atac.

Les mostres de solidaritat i condol van ser nombroses durant els següents dies, així com la indignació i el rebuig unànime a la violència, defensada des de qualsevol idea o religió.

Per tot això, l’Ajuntament de l’Albagés proposa al ple de la corporació l’adopció dels següents acords:

**PRIMER.‐** Expressar el rebuig contundent als atemptats terroristes perpetrats a les ciutats de Barcelona i de Cambrils i reivindicats posteriorment per Estat Islàmic.

**SEGON.‐** Condemnar aquest atac i qualsevol tipus de violència que propaguen l’odi i la barbàrie arreu del món i a casa nostra.

**TERCER.-** Donar el condol i el suport total a les víctimes i ferits dels atemptats, les seves famílies i amics. Sempre estarem al costat de la convivència i la cohesió social.

**QUART.-** Agrair i reconèixer la gran tasca realitzada per tots els cossos d’emergències, seguretat, prevenció i entitats ciutadanes que, en moments de màxima tensió, van saber complir amb la seva feina amb voluntat de servei. Al mateix temps, demanar que la policia dels Mossos d’Esquadra s’incorpori, de forma immediata, en les reunions dels grups de treball sobre la lluita antiterrorista, liderades per la Interpol, per assegurar la més eficient coordinació entre totes les forces i cossos de seguretat de l’Estat.

**CINQUÈ.-** Deixar clar que aquests atacs contra la convivència no canviaran la voluntat de la nostra societat d’apostar per la llibertat, l’acollida i la tolerància, apostant pels valors que potenciïn el respecte a totes les formes de pensar, religions i cultures.

**SISÈ.-** Ratificar la voluntat dels governs locals de continuar treballant per la cohesió social de les nostres viles i ciutats. Només així avançarem cap a la convivència i la inclusió de la societat.

L’Albagés, 30 d’agost de 2017

*Sotmès a votació, s’aprova per unanimitat dels membres presents.*

I sense que existeixi cap més assumpte a tractar, L’Alcalde - President aixeca la sessió a les 15:51 hores, de la qual, com a secretària, estenc aquesta acta.

L’Albagés, 30 d’agost de 2017

La Secretària, L’Alcalde,

Anna Sentís Freixinet Miquel Àngel Llimós Ruiz